Helota

Helota er en slekt av biller som ser ut til å leve under løs bark eller ved utflytende sevje. Noen arter kan også finnes på blomster.

Utseende 
Avlange, flate, som oftest noe metalliske biller. Oversiden er uten tydelige hår, feltvis dekket av grove punktgroper med glatte områder mellom. Hodet er stort, sett ovenfra trekantet, fasettøynene er nokså store og ovale, og sitter ved hodets bakhjørner. Antennene er av varierende lengde, 11-leddete, det innerste leddet er pæreformet, de tre ytterste danner en kølle. Overkjevene (mandiblene) er kraftige og fremoverrettede. Brystskjoldet (pronotum) er litt bredere enn langt, med tydelig sidekant. Det er jevnt rundet tilsmalnet fremover. Bakkanten er noe tilbaketrukket i midten. Brystskjoldet har et mønster av tett punkterte områder med glatte, blanke områder mellom. Dekkvingene er avlange, parallellsidige, med lengdestriper. Hos de fleste artene er de mer eller mindre metalliske med to par avlange, gule flekker, men hos slekten Metahelota er de rødbrune i fremre halvdel og svarte i bakre. Lengde- og tverr-rekker av punktgroper danner et nettmønster på dekkvingene. Beina er ganske korte. Den indre delen av lårene er oftest rødlig, resten av beina mørkt metalliske. Føttene har to lange klør. Undersiden er vanligvis mer eller mindre rødlig.

Levevis 
Man antar at både larver og voksne biller hos de fleste artene lever enten under løs bark på døde trær eller ved utflytende, gjærende sevje. Denne sevjen inneholder ulike slags mikroorganismer og det er sannsynligvis disse billene lever av. Noen arter kan fanges i feller med gjærende frukt.

Utbredelse 
Slekten er utbredt fra India i vest til Java i øst og nord til Øst-Sibir.

Systematisk inndeling 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien glans- og flatbiller, Cucujoidea
 Familien Helotidae
 Slekten Helota McLeay, 1825 - 23 arter
 Helota acutipennis Ritsema, 1914
 Helota brancuccii Lee, 2008
 Helota fulviventris Kolbe, 1886
 Helota gemmata Gorham, 1874
 Helota gorhami Olliff, 1883
 Helota jentinkii Ritsema, 1906
 Helota kolbei Ritsema, 1889
 Helota lesnei Ritsema, 1906
 Helota lugubris Ritsema, 1914
 Helota ohbayashii Lee, 2007
 Helota palmus (Zhang, 1989)
 Helota schuhi Lee, 2007
 Helota scintillans Olliff, 1884
 Helota senilis Zhang et al., 1994
 Helota servillei Hope, 1840
 Helota sinensis Oliff, 1883
 Helota thibetana Westwood, 1842
 Helota thoracica Ritsema, 1896
 Helota vandepolli Ritsema, 1891
 Helota ventralis Ritsema, 1891
 Helota vigorsii MacLeay, 1825
 Helota yehi Lee et al., 2017
 Helota zhangi Wegrzynowicz, 2007

Kilder 
 Lee, C.-F. og Satô, M. 2006. The Helotidae of Taiwan (Coleoptera: Cucujoidea). Zoological Studies 45 (4): 529-552. 
 Lee, C.-F. og Votruba, P. 2013. Revision of the Family Helotidae (Coleoptera: Cucujoidea). VII. The attenuata species Group of the genus Neohelota. Annals of the Entomological Society of America 106: 143-278.

Eksterne lenker 
 
Helota fulviventris fra Russland (fjerne østen), fra Atlas of the family Helotidae of Russia: 

Biller
Dyr formelt beskrevet av William Sharp Macleay